
A magyar borpiacra lépés lehetősége napjainkban

A dolgozat célja, hogy átfogóbb képet kapjunk a magyar borpiacon rejlő értékesítési
lehetőségekről, főként, ha ismeretlen termelőként egy új termék bevezetése a cél. Számos
borászat vezet be újabb és újabb bormárkát a magyar piacra, de vannak olyanok is, akik a régi
termékeiket próbáljak új csomagolásban forgalmazni, mely nem mindig hoz megfelelő
eredményt. Borászokkal való beszélgetéseim során felmerült bennem, hogy a magyar borpiac
túltelített. Kutatási kérdésem éppen ezért erre fokuszál; érdemes-e Magyarországon bevezetni
egy új borfajtát, tapasztalható-e a piacon túlkínálat, amely a borászok számára hátrányt jelenthet
az új termék bevezetésében, a brandépítésben, akár kezdő borászok esetében is?
A szekunder részben átfogó képet adok a magyarországi borhelyzetről, melyet szakirodalmi
forrásokból, illetve online fellelhető cikkekből állítok össze. Egy új termék bevezetésekor
fontos tisztában lenni a jó marketingstratégia, a tervezés és a kivitelezés ismérveivel, így ezekre
is nagy hangsúlyt fektetek dolgozatomban, melyek feldolgozásához szintén online fellelhető
cikkek, szakirodalmak és folyóiratok szolgáltak. A primer kutatási részben vizsgálom a
célközönség véleményét, hiszen egy termék sikerességéhez a vásárlók igényeihez való
alkalmazkodás a kulcs. Ennek alapját egy online kérdőív jelenti, valamint a másik oldal, a
borászatok vizsgálata interjúk segítségével történik.
A kutatásaim megmutatták, hogy a magyar piac valóban telített, kezdő- és kis családi
borászatként manapság szinte lehetetlen bejutni éttermekbe, vinotékákba, mert a nagyobb
nevek kiszorítják őket. Folyamatos probléma a mennyiségi bortermelésre való átállás is,
emellett minden pincészet igyekszik alkalmazkodni a trendekhez, még ha nem is érnek el vele
hatalmas sikereket. Ennek megoldása a megfelelő kooperáció lehetne, ami Magyarországon
eddig kevésbé eredményes. Érdemes lenne a fiatalokat a minőségi borfogyasztásra ösztönözni,
akár borestek, borklubbok szervezésével, hiszen ők alkotják a jövő fogyasztóit.



